የቅርስ ጥበቃ ተቋማት ቅርሶችን የመታደግ ጉልበት እንደሌላቸው ተገለጸ
አዲስ አበባ፡- የቅርስ ጥበቃ ተቋማት ቅርስን ከመፈርስ የሚታደግ ጉልበት ስለሌላቸው ቅርሶች የሚታደጋቸው እንደጠፋ የኢትዮጵያ ቅርስ ባላደራ ማህበር አስታወቀ። የማህበሩ ዋና ሥራ አስኪያጅ ወይዘሮ መሶበወርቅ ቅጣው እንዳመለከቱት ፤ የቅርስ ጥበቃ እንዲያደርጉ በአዋጅ ስልጣን የተሰጣቸው የፌዴራል፣ የክልልና የከተማ አስተዳደር ተቋማት ቅርሶችን ከሚያፈርሱ ተቋማት አንጻር ተመጣጣኝ ጉልበትም ሆነ ተናቦ የመሥራት ባህል ስለሌላቸው ቅርሶች እየፈረሱ ነው። በተለይም በአዲስ አበባ የከተማ አስተዳደሩ በቅርስነት የመዘገባቸውና ጥበቃ የሚያደርግላቸው ቅርሶች በአዘቦት ቀናት ዕሁድና ቅዳሜ ይፈርሳሉ ያሉት ኃላፊዋ ፣ ለምሳሌ በቂርቆስ ክፍለ ከተማ የጸሐፈ ትዕዛዝ ገብርሥላሴ፣ የዳጃዝማች አምዴ አበራና የራስ አበበ አረጋይ ቅርሶች የፈረሱና የመፍርስ ሙከራ የተደረገባቸው ናቸው ብለዋል። ቅርሶቹን እንዲጠብቁት ኃላፊነት ከተሰጣቸው ተቋማት ይልቅ ቅርሶቹን የሚያፈርሱት የመንግሥት ተቋማት ጉልበታቸው ጠንካራ በመሆኑ ቅርሶችን ለመጠበቅ የወጡ አዋጆችን የማስፈጽም አቅም እንዳጡ አመልክተዋል። ተቋማቱ ቅርስ ሲፈርስ ለማስቆም መቸገራቸውንም ይናገራሉ። በአዋጁ መሰረት ቅርስ ላይ ጉዳት ያደረሱ አካላት እስከ እስራት የሚደረስ ተጠያቂነት ቢኖርውም እስከአሁን ቅርስን አፍረስው ለህግ የቀረቡና ለጥፋታቸው ተመጣጣኝ ቅጣት የተጣለባቸው የሉም። በቅርስ ዙሪያ ቅርሱን የሚከልል ረጃጅም ሕንፃ መገንባት እንደማይቻል በህግ ቢቀመጥም ተግባራዊ ማድረግ ግን አልተቻለም ብለዋል። የቅርስ አጠባበቅ ስርዓት መስተካከል አለበት የሚሉት ዋና ሥራ አስኪያጇ ፣ ቅርስ መጠበቅ በእራሱ ልማት መሆኑን በመገንዘብ ለቅርስ እንክብካቤ መደረግ አለበት ይላሉ። የምናጠፋቸው ቅርሶች ወደፊት የማናገኛቸው ናቸው። አሁን የምናለማቸው ልማቶች ግን ወደፊት ልንሥራቸው የምንችላቸው በመሆኑ ከመፍራሳቸው በፊት ጥንቃቄ ማድረግ ይገባል። በአዋጅ ኃላፊነት የተሰጣቸውም ተቋማት በኃላፊነታቸው ልክ ቅርሶችን መጠበቅ እንደሚገባቸው ተናግረዋል። በአዲስ አበባ ከተማ አስተዳደር ባህል፣ ኪነጥበብና ቱርዝም ቢሮ ከፍተኛ የቅርስ ጥናት ባለሙያ መምህር መክብብ ገብረማርያም፤ በከተማዋ ከ440 በላይ ቅርሶች መመዝገባቸውን፤ ለሚመለከታቸው ተቋማትም ዝርዝራቸው መላኩን አስታውቀዋል። ዓላማውም ጥበቃ እንዲያደርጉና ከሚሠሩት ሥራ ጋር አጣጥምው እንዲሠሩ ነው ብለዋል። ይህም ሆኖ ግን ቅርሶችን በተለያዩ ጊዜያት የማፈርስ ሁኔታ ተከስቷል። ቢሯቸውም ጥቆማ ሲደርሰው የማስቆም ሥራ መሠራቱን አመልክተዋል። በአሁኑ ወቅት ከጠቅላይ ሚኒስትር ጽህፈት ቤት ጀምሮ በከተማ አስተዳደሩ ለቅርስ ጥበቃ ከበፊቱ የተለየ እሳቤ መኖሩን አስታውቀዋል። ቀደም ሲል ሲስተዋሉ የነበሩ ችግሮችን ለመቅረፍ እየተሠራ መሆኑንም ጠቁመዋል።አዲስ ዘመን ሚያዝያ 18/2012አጎናፍር ገዛኽኝ